VM i fodbold 1958

Verdensmesterskabet i fodbold 1958 var det sjette VM i fodbold. Slutrunden blev afholdt i Sverige i perioden 8. – 29. juni 1958. Sverige var blevet tildelt værtsskabet på FIFA's konference i Bern i 1954 og var dermed automatisk kvalificeret til slutrunden sammen med de forsvarende verdensmestre fra Vesttyskland. De øvrige 14 deltagere blev fundet ved en forudgående kvalifikationsturnering.

Turneringen blev vundet af Brasilien, som slog Sverige 5-2 i finalen og dermed vandt sin første VM-titel. VM-slutrunden var den internationale debut for den 17-årige Pelé, som senere ville blive anset for en af de største foboldspillere nogensinde.

Turneringens forløb 

Sovjetunionen deltog i VM i fodbold for første gang, og de fire britiske hold (England, Skotland, Wales og Nordirland) havde for første og hidtil eneste gang alle kvalificeret sig. Turneringens format var blevet ændret siden VM i 1954: De 16 hold blev stadig inddelt i fire grupper á fire hold, men denne gang spillede alle holdene i gruppen mod hinanden mindst én gang, og der blev ikke spillet forlænget spilletid i uafgjorte kampe. De to bedste hold fra hver gruppe gik videre til kvartfinalerne, men hvis nr. 2 og 3 i gruppen havde lige mange point, skulle der spilles omkamp mellem de to hold om pladsen i kvartfinalen. Målforskel blev ikke anvendt.

I gruppe 4 fik Pelé ikke lov at spille før i Brasiliens sidste gruppekamp mod Sovjetunionen. Det lykkedes ham ikke at komme på måltavlen, men Brasilien vandt kampen 2-0 og blev nr. 1 i gruppen. I samme gruppe måtte der omkamp til mellem Sovjetunionen og England, og Anatoli Ilyin scorede kampens eneste mål i det 67. minut, hvorved England blev slået ud. Østrig blev sidst i gruppen og måtte følge England ud af turneringen.

Der blev også brug for omkamp i gruppe 1, hvor Nordirland slog Tjekkoslovakiet og dermed gik videre til kvartfinalerne sammen med gruppevinderen Vesttyskland, og i gruppe 3, hvor Wales måtte besejre Ungarn i omkampen for at gå videre sammen med Sverige. Det ungarske hold var blevet stærkt svækket siden sidste VM, da flere af holdets stjernespillere var flygtet fra det kommuniske regime efter opstanden i Ungarn i 1956. Også Argentina måtte undvære vigtige spillere. Humberto Maschio, Angelillo og Omar Sivori, der havde været med til at sikre Argentina Copa America i 1957, var blevet forhindret i at deltage af deres italienske klubber, og Argentina gik dermed heller ikke videre fra den indledende runde.

Endelig vandt Frankrig gruppe 2 efter bl.a. 6 mål af angriberen Just Fontaine. Jugoslavien blev nr. 2 foran Paraguay, der overraskende havde slået Uruguay (verdensmester 1930 og 1950) ud af den sydamerikanske kvalifikation, og Skotland.

I kvartfinalerne fortsatte Frankrigs Just Fontaine stimen og scorede to mål mere i hans holds 4-0-triumf over Nordirland. Vesttysklands Helmut Rahn sikrede tyskerne en semifinaleplads med det eneste mål i kampen mod Jugoslavien, mens Sverige gik videre på bekostning af Sovjetunionen. I den sidste kvartfinale scorede Brasiliens Pelé sit første VM-mål i kampen mod Wales, der endte 1-0.

I semifinalerne fortsatte svenskernes succeshistorie, idet de besejrede Vesttyskland 3-1 i en ondskabsfuld kamp, hvor tyskeren Juskowiak blev udvist og anføreren Fritz Walter blev skadet, hvilket yderligere svækkede det tyske hold, da udskiftninger ikke var tilladt den gang. Just Fontaine fik scoret endnu et mål for Frankrig i semifinalen, men det var ikke nok til at forhindre Brasilien i at bombe sig i finalen, eftersom bl.a. et hattrick af Pelé gav dem en klar 5-2-sejr. I bronzekampen scorede Fontaine imidlertid fire mål mere i Frankrigs 6-3-sejr over Vesttyskland. Dette bragte ham op på 13 scorede mål i én VM-slutrunde – en rekord der stadig (pr. 2019) ikke er slået.

Finalen blev spillet i Stockholm-forstaden Solna på Råsunda, hvor 51.800 tilskuere blev forbløffede over at se hjemmeholdet komme foran 1-0 efter kun 4 minutter mod de ellers suveræne brasilianere. Føringen holdt dog ikke længe. Allerede inden pausen havde Vava udlignet og bragt Brasilien foran 2-1. I anden halvleg overstrålede Pelé alt og alle, bl.a. med 2 mål, og også Mario Zagallo kom på måltavlen. Sverige fik et trøstmål til sidst, men kampen tilhørte Pelé, og Jules Rimet-pokalen tilhørte Brasilien som verdensmester.

Stadioner 
 Råsunda, Stockholm
 Ullevi, Göteborg
 Malmö Stadion, Malmö
 Idrottsparken, Norrköping
 Olympia, Helsingborg
 Örjans vall, Halmstad
 Arosvallen, Västerås
 Järnvallen, Sandviken
 Ryavallen, Borås
 Eyravallen, Örebro
 Tunavallen, Eskilstuna
 Rimnersvallen, Uddevalla

Resultater

Kvalifikation 
 Se Kvalifikation til VM i fodbold 1958

Indledende runde

Kvartfinaler 
 Frankrig – Nordirland 4-0 (Idrottsparken, Norrköping – 12.000 tilskuere)
1-0 Maryan Wisniewski (22.), 2-0, 3-0 Just Fontaine (55., 63.), 4-0 Roger Piantoni (68.)
 Sverige – Sovjetunionen 2-0 (Råsunda, Stockholm – 45.000 tilskuere)
1-0 Kurt Hamrin (49.), 2-0 Agne Simonsson (88.)
 Brasilien – Wales 1-0 (Ullevi, Göteborg – 25.000 tilskuere)
1-0 Pelé (66.)
 Vesttyskland – Jugoslavien 1-0 (Malmö Stadion, Malmö – 20.000 tilskuere)
1-0 Helmut Rahn (12.)

Semifinaler 
 Brasilien – Frankrig 5-2 (Råsunda, Stockholm – 27.000 tilskuere)
1-0 Vava (2.), 1-1 Just Fontaine (9.), 2-1 Didi (39.), 3-1, 4-1, 5-1 Pelé (52., 64., 75.), 5-2 Roger Piantoni (83.)
 Sverige – Vesttyskland 3-1 (Ullevi, Göteborg – 50.000 tilskuere)
1-0 Lennart Skoglund (10.), 1-1 Hans Schäfer (28.), 2-1 Gunnar Gren (31.), 3-1 Kurt Hamrin (88.)

Bronzekamp 
 Frankrig – Vesttyskland 6-3 (Ullevi, Göteborg – 25.000 tilskuere)
1-0 Just Fontaine (16.), 1-1 Hans Ciesclarczyk (18.), 2-1 Raymond Kopa (27.), 3-1 Just Fontaine (36.), 4-1 Yvon Douis (50.), 4-2 Helmut Rahn (52.), 5-2 Just Fontaine (58.), 5-3 Hans Schäfer (84.), 6-3 Just Fontaine (89.)

Finale 
 Brasilien – Sverige 5-2 (Råsunda, Stockholm – 51.800 tilskuere)
0-1 Nils Liedholm (3.), 1-1, 2-1 Vava (9., 32.), 3-1 Pelé (55.), 4-1 Mario Zagallo (68.), 4-2 Agne Simonsson (80.), 5-2 Pelé (90.)
Dommer: Maurice Guigue (Frankrig)

Målscorer 
Kilde:

13 mål
  Just Fontaine

6 mål
  Pelé
  Helmut Rahn

5 mål
  Vavá
  Peter McParland

4 mål
  Roger Piantoni
  Zdeněk Zikán
  Lajos Tichy
  Kurt Hamrin
  Agne Simonsson

3 mål
  Omar Oreste Corbatta
  Raymond Kopa
  Hans Schäfer
  Todor Veselinović

2 mål
  Mazzola
  Milan Dvořák
  Václav Hovorka
  Derek Kevan
  Maryan Wisnieski
  Uwe Seeler
  Juan Agüero
  Florencio Amarilla
  José Parodi
  Jorge Lino Romero
  Aleksandr Ivanov
  Nils Liedholm
  Ivor Allchurch
  Aleksandar Petaković

1 mål
  Ludovico Avio
  Norberto Menéndez
  Karl Koller
  Alfred Körner
  Didi
  Nílton Santos
  Mário Zagallo
  Jiří Feureisl

  Tom Finney
  Johnny Haynes
  Yvon Douis
  Jean Vincent
  Hans Cieslarczyk
  József Bencsics
  József Bozsik
  Károly Sándor
  Jaime Belmonte
  Wilbur Cush
  Cayetano Ré
  Sammy Baird
  Bobby Collins
  Jackie Mudie
  Jimmy Murray
  Anatoli Ilyin
  Valentin Ivanov
  Nikita Simonyan
  Gunnar Gren
  Lennart Skoglund
  John Charles
  Terry Medwin
  Radivoje Ognjanović
  Zdravko Rajkov

Eksterne henvisninger 
 SVT Sport – VM-finalen i repris – Genudsendelse af VM-finalen 1958 med nye kommentarer i anledning af 50-årsjubilæet for kampen.

1958
Fodbold i 1958
Fodbold i Sverige